શારીરિક કે માનસિક પડકારો સામે લડતા લોકો દિવસે–દિવસે સમસ્યાનાં બોજ નીચે દબાઈ રહ્યા છે. લોકોનું નકારાત્મક માનસિક વલણ આ સમસ્યાનું મૂળ છે. તેને ઉખાડી ફેંકવા સમાજમાં જાગ્રુતિ આવે તેવા અવનવા કાર્યક્રમોનું આયોજન કરવું પડશે. પ્રજ્ઞાચક્ષુ વ્યક્તિઓના પુન:સ્થાપનના કાર્યને વેગ આપવાના હેતુથી અમારી સંસ્થા શ્રી કૄષ્ણકુમારસિંહજી અંધ ઉદ્યોગ શાળા અને રાષ્ટ્રિય અંધજન મંડળ ભાવનગર જીલ્લા શાખાના સંયુક્ત ઉપક્રમે છેલ્લા ૮ વર્ષથી વિશીષ્ટ પ્રદર્શનનું આયોજન કરવામાં આવે છે. આ વખતનું પ્રદર્શન “અનોખું ઉડાન અમારું” શિર્ષક નીચે યોજવામાં આવ્યું હતું. જેમાં લગભગ ૬૫૦૦ થી વધુ વિધાર્થીઓએ મુલાકાત લીધી હતી. આ ઉપરાંત સેંકડો નાગરિકોએ વિશીષ્ટ પ્રદર્શનની મુલાકાત લીધી હતી. “અનોખું ઉડાન અમારું” પ્રદર્શનમાં પધારેલા વિદ્યાર્થીઓ, શિક્ષકો, પ્રાધ્યાપકો, વેપારીઓ, ઉદ્યોગપતિઓ અને સામાન્ય લોકોએ પ્રજ્ઞાચક્ષુઓની કૌશલ્યશક્તિ અને સાહસને બીરદાવી ધન્યવાદ આપ્યા હતા. સંગીત, રમતગમત, ઉદ્યોગ, શિક્ષણની વિવિધ પદ્ધતિઓ તેમજ કોપ્યૂટર પર પ્રજ્ઞાચક્ષુ વ્યક્તિ શી રીતે કાર્ય કરી શકે છે. તે શાળાના વિદ્યાર્થીઓએ આવનાર લોકો સમક્ષ સતત ત્રણ દિવસ સુધી ખાસ ઊભા કરાયેલ કૂલ ૧૨ ઝોનમાં પ્રસ્તુત કરી, સૌ કોઈનું ધ્યાન ખેંચ્યું હતુ. માટી અને વેસ્ટ પેપરમાંથી જુદી–જુદી તૈયાર થતી બનાવટ પ્રદર્શનનું આકર્ષણ બન્યા હતા. તો વળી વિજ્ઞાનના અવનવા પ્રયોગોએ લોકોના દિલ પર કબજો જમાવ્યો હતો. સમગ્ર પરીસર સંગીતની સુમધૂર સુરાવલીની પાંખે ગુંજતા ગીતોના શબ્દો વડે શોભતું હતુ. આહલાદક વાતાવરણમાં હોમસાયન્સ ઝોનમાં બનતી વાનગીની સોડમ ભીતરના ભ્રમના ડૂચા વાળતી હતી. પરીસરમાં આવેલ મુલાકાતી સેવાનું ભાથુ બાંધી લેવા પોતાના બંને હાથ હવામાં વિંજતા રહેતા હતા. ઓળઘોળ થયેલો દરેક મુલાકાતી સેવા યજ્ઞમાં આહૂતી આપવા ઉતાવળો થયો હોય તેવા પડઘમ કર્ણપટ પર સતત અથડાતા હતા. “અનોખું ઉડાન અમારું” વિશીષ્ટ પ્રદર્શન ભલે નવા આયામો સર્જનારું ન લાગે. તેમ છતાં હું આ પ્રદર્શનને દેશનું ભાવિ, જેમના હાથમાં છે. તેવા શાળા–કોલેજના વિદ્યાર્થીઓને,આવી પ્રવૄત્તિઓ સાથે જોડી સંવેદનાનું બીજ રોપનાર ઉપયોગી નુતન ઉપક્રમ બની રહેશે તેમ માનુ છું. લાખો અંધજનોનું ભાવિ ઉજવળ બને તેવા અનેક કાયદા વર્તમાન સમયમાં અમલમાં હોવા છતાં આજ–કાલ વિકલાંગ બાળકોનું શિક્ષણ રામભરોસે ચાલે છે. આપણા ગુજરાત રાજ્યની વાત કરીએ તો વિકલાંગ બાળકોની ખાસ શાળાઓમાં છેલ્લા દસ વર્ષમાં ખાલી પડેલ લગભગ  ૫૪૪ જગ્યાઓ રાજ્યના સામાજિક ન્યાય અને અધિકારીતા વિભાગ દ્વારા રદ કરી દેવામાં આવી છે. નવી જગ્યાઓ ઊભી કરવાના બદલે વર્ષો પહેલા મંજૂર થયેલ જગ્યાઓ રદ કરવામાં રાજ્ય સરકાર પોતાની બહાદુરી બતાવતી હોય તેમ લાગે છે. સંસ્થા સંગઠન પોતાની રજુઆત લેખીત તેમજ મૌખિક અવારનવાર કરે છે. પણ કોઈના કાને અવાજ પહોંચતો નથી. પડતાપર પાટુ પડે તેમ મંજૂર થયેલ જે જગ્યાઓ હાલમાં ભરેલી છે તેની સરકારે વિગતો મંગાવી છે. પણ માગેલી કેટલિક વિગતોની માહિતી હાસ્યાસપદ હોય તેમ લાગે છે. જેવીકે ભરતીમાં કેટલા ઉમેદવારો હાજર હતા. પસંદગી સમિતિના નામ અને તેમણે તૈયાર કર્યુ હોય તે પત્રક સમાલાપના અંતે તૈયાર થયેલ સમરી પસંદગી સિમિતિના દરેક સભ્યની સહી સાથેની નકલ માગવામાં આવી છે. આ ઉપરાંત મંજૂરી પત્ર આપેલ જાહેરાત કે રોજગાર કચેરીમાંથી મળેલ નામના પત્રની નકલ પણ મંગાવી છે. જે તે સમાલાપ પુરો થયા પછી સંસ્થા આ બધા જ દસ્તાવેજ રજુ કરે પછી જ ઉમેદવારને હાજર કરવાની બહાલી મળતી હોય છે. તેથી આવા પત્રકો મંગાવવાનો વર્ષો વિત્યા પછી કોઈ મતલબ રહેતો નથી. તેમ છતાં સરકારે સંસ્થાઓને ધમકી સાથે મોડામાં મોડુ તારીખ ૧૫ ડિસેમ્બર સુધીમાં મોકલી આપવા આદેશ કર્યો છે. સમય મર્યાદામાં જે સંસ્થાઓ આવી માહિતી નહિ આપી શકે તેમની ગ્રાંટ બંધ કરવાની ચેતવણી પણ આપી છે.